b'\n_START_ARTICLE_\nJungtini\xc5\xb3 Taut\xc5\xb3 \xc5\xbdmogaus aplinkos konferencija\n_START_PARAGRAPH_\nJungtini\xc5\xb3 Taut\xc5\xb3 \xc5\xbdmogaus aplinkos konferencija (angl. United Nations Conference on the Human Environment, taip pat \xc5\xbeinoma kaip Stokholmo konferencija) buvo tarptautin\xc4\x97 konferencija, vykusi 1972\xc2\xa0m. bir\xc5\xbeelio 5-16 dienomis. Tai buvo pirmoji didelio masto Jungtini\xc5\xb3 Taut\xc5\xb3 konferencija, skirta aptarti tarptautines aplinkos apsaugos problemas. Joje dalyvavo 113 valstybi\xc5\xb3 ir vir\xc5\xa1 400 tarptautini\xc5\xb3 ir nevyriausybini\xc5\xb3 organizacij\xc5\xb3. Konferencija yra pla\xc4\x8diai pripa\xc5\xbe\xc4\xafstama kaip vienas pagrindini\xc5\xb3 \xc4\xafvyki\xc5\xb3, \xc5\xbeymin\xc4\x8di\xc5\xb3 \xc5\xa1iuolaikin\xc4\x97s tarptautin\xc4\x97s aplinkosaugos politikos prad\xc5\xbei\xc4\x85.\n_START_SECTION_\nIstorija\n_START_PARAGRAPH_\nTarptautin\xc4\x97s konferencijos, skirtos aplinkos apsaugai, b\xc5\xabtinumo klausim\xc4\x85 pirmoji i\xc5\xa1k\xc4\x97l\xc4\x97 \xc5\xa0vedija, 1968\xc2\xa0m. Ekonomin\xc4\x97 ir socialin\xc4\x97 taryba tais pa\xc4\x8diais metais i\xc5\xa1rei\xc5\xa1k\xc4\x97 pritarim\xc4\x85, o Generalin\xc4\x97 Asambl\xc4\x97ja 1969\xc2\xa0m. pri\xc4\x97m\xc4\x97 sprendim\xc4\x85 konferencij\xc4\x85 surengti 1972\xc2\xa0m. Iki to laiko daugiau nei 80 valstybi\xc5\xb3 paruo\xc5\xa1\xc4\x97 ataskaitas apie savo aplinkos b\xc5\xabkl\xc4\x99; buvo sudarytas paruo\xc5\xa1iamasis 27 \xc5\xa1ali\xc5\xb3 komitetas, surengti keturi susitikimai.\n_START_SECTION_\nDalyviai\n_START_PARAGRAPH_\nKonferencijoje dalyvavo 113 \xc5\xa1ali\xc5\xb3 atstovai. I\xc5\xa1 did\xc5\xbei\xc5\xb3j\xc5\xb3 valstybi\xc5\xb3 \xc4\xaf j\xc4\x85 neatvyko komunistinio bloko \xc5\xa1alys, protestuodamos prie\xc5\xa1 taisykl\xc4\x99, jog konferencijoje gali dalyvauti tik JT nar\xc4\x97s, tarp kuri\xc5\xb3 tuo metu nebuvo Ryt\xc5\xb3 Vokietijos.\n_START_SECTION_\nRezultatas\n_START_PARAGRAPH_\nKonferencijoje buvo priimta \xc5\xbdmogaus aplinkos konferencijos deklaracija (dar \xc5\xbeinoma kaip Stokholmo deklaracija) ir veiksm\xc5\xb3 planas. Taip pat buvo paskelbtos kelios rezoliucijos, kurios \xc4\xaftakojo su aplinkosauga susijusi\xc5\xb3 JT institucij\xc5\xb3 k\xc5\xabrim\xc4\x85 (pagrindin\xc4\x97 i\xc5\xa1 j\xc5\xb3\xc2\xa0\xe2\x80\x93 Jungtini\xc5\xb3 Taut\xc5\xb3 Aplinkos apsaugos programa) ir pana\xc5\xa1aus pob\xc5\xabd\xc5\xbeio konferencij\xc5\xb3 t\xc4\x85s\xc4\x85._NEWLINE_Konferencija taip pat \xc4\xaftakojo keli\xc5\xb3 konvencij\xc5\xb3 atsiradim\xc4\x85, kaip kad Tolim\xc5\xb3j\xc5\xb3 tarpvalstybini\xc5\xb3 oro ter\xc5\xa1al\xc5\xb3 perna\xc5\xa1\xc5\xb3, Pasaulio kult\xc5\xabros ir gamtos paveldo globos bei CITES._NEWLINE_Konferencija yra vertinama kaip svarbus veiksnys, paskatin\xc4\x99s valstybes dom\xc4\x97tis aplinkos apsaugos problemomis ir spr\xc4\x99sti jas bendromis pastangomis. Derybos taip pat i\xc5\xa1ry\xc5\xa1kino svarbius \xc5\xa0iaur\xc4\x97s ir Piet\xc5\xb3 valstybi\xc5\xb3 bei aplinkosaugos ir ekonomikus prie\xc5\xa1taravimus, prisid\xc4\x97jo prie tarptautin\xc4\x97s aplinkosaugos teis\xc4\x97s k\xc5\xabrimo._NEWLINE_Pra\xc4\x97jus de\xc5\xa1im\xc4\x8diai met\xc5\xb3 Aplinkos apsaugos programa sureng\xc4\x97 rezultat\xc5\xb3 aptarimui skirt\xc4\x85 konferencij\xc4\x85 Nairobyje, dar \xc5\xbeinom\xc4\x85 kaip Stokholmas+10. Joje dalyvavo 134 valstyb\xc4\x97s. Konferencijoje buvo pripa\xc5\xbeinta, kad Stokholme i\xc5\xa1kelt\xc5\xb3 tiksl\xc5\xb3 \xc4\xafgyvendinimas yra vangus, o per 10 met\xc5\xb3 pastebimas aplinkos b\xc5\xabkl\xc4\x97s prast\xc4\x97jimas. Priimtoje Nairobio deklraracijoje buvo i\xc5\xa1 naujo paskelbta apie Stokholmo deklaracijos palaikym\xc4\x85 ir i\xc5\xa1reik\xc5\xa1tas siekis stiprinti Aplinkos apsaugos program\xc4\x85.'